കുറ്റൂര് ഗവ.ഹയര്സെക്കന്ഡറി സ്കൂള്: പിന്നിട്ടത് 125 വര്ഷം , എന്നിട്ടും തീരാതെ പരാധീനത തിരുവല്ല: സംസ്ഥാനത്തൊട്ടാകെ സ്കൂള് കെട്ടിടങ്ങള് മുഖം മിനുക്കുമ്ബോഴും 125 വര്ഷം പിന്നിടുന്ന കുറ്റൂര് ഗവ.ഹയര്സെക്കന്ഡറി സ്കൂളിന് അവഗണന മാത്രം. ശതോത്തര രജതജൂബിലി ആഘോഷങ്ങളുടെ ഭാഗമായി പുതിയ കെട്ടിടം നിര്മ്മിക്കുമെന്ന പ്രതീക്ഷയും ഫലംകണ്ടില്ല. 1975ല് പണിത ഇരുനില കെട്ടിടത്തിലാണ് പ്ലസ് വണ്, പ്ലസ്ടു ലാബുകള്, ഐ.ടി, അദ്ധ്യാപകരുടെ മുറി, പത്താംക്ലാസിന്റെ ഒരു ഡിവിഷന്, പ്ലസ് വണ് എന്നിവ പ്രവര്ത്തിക്കുന്നത്. ഹൈസ്കൂള്, ഹയര് സെക്കന്ഡറിയായി ഉയര്ത്തിയ ശേഷം പുതിയ കെട്ടിടത്തിന് അനുമതി ലഭിച്ചിരുന്നില്ല. നൂറ് വര്ഷത്തോളം കാലപ്പഴക്കംചെന്ന അടച്ചുറപ്പില്ലാത്ത കെട്ടിടത്തിലാണ് ഹൈസ്കൂള് ക്ലാസുകളും എല്.പി,യു.പി. ക്ലാസുകളും ഇപ്പോള് പ്രവര്ത്തിക്കുന്നത്. 75ല് അപ്പര്പ്രൈമറിയായി ഉയര്ത്തിയ സ്കൂളില് പിന്നീട് പുതിയ കെട്ടിടങ്ങള് നിര്മ്മിച്ചിട്ടില്ല. 85ല് ഹൈസ്കൂളായി ഉയര്ത്തി. 2014ല് കൊമേഴ്സ് ബാച്ചോടെ ഹയര്സെക്കന്ഡറിയും തുടങ്ങി. പിറ്റേവര്ഷം ഒരുസയന്സ് ബാച്ച് കൂടി സ്കൂളിന് ലഭിച്ചു. എം.സി റോഡരികില് 2.38ഏക്കര് ഭൂമി സ്കൂളിന് സ്വന്തമായിട്ടുണ്ടെങ്കിലും പരാധീനതകളില് വീര്പ്പുമുട്ടി കഴിയാനാണ് അദ്ധ്യാപകരുടെയും വിദ്യാര്ത്ഥികളുടെയും വിധി. കെട്ടിടത്തിതിന്റെ ശോച്യാവസ്ഥയും ക്ലാസ് മുറികളുടെ അഭാവവും സ്കൂളിന്റെ അടിസ്ഥാന സാഹചര്യങ്ങളും ചൂണ്ടിക്കാട്ടി സ്കൂള് മാനേജ്മെന്റ് കമ്മിറ്റിയുടെ നേതൃത്വത്തില് മുഖ്യമന്ത്രി,വിദ്യാഭ്യാസ ഡയറക്ടറേറ്റ്,വകുപ്പ് മന്ത്രി എന്നിവര്ക്ക് നിവേദനം നല്കിയെങ്കിലും പരിഹാരമായിട്ടില്ല. കെട്ടിടമില്ല, സ്റ്റേഡിയവും വന്നില്ല രണ്ടുവര്ഷം മുമ്ബ് ഏറെ കൊട്ടിഘോഷിച്ച് ജില്ലാപഞ്ചായത്ത് കൊണ്ടുവന്ന പദ്ധതിയായിരുന്നു പുതിയ കെട്ടിടനിര്മ്മാണം. ഇതിനായി 75ലക്ഷം രൂപ അനുവദിച്ചെന്ന് പ്രഖ്യാപനമുണ്ടായി. ഗവ.അംഗീകൃത അക്രഡിറ്റഡ് ഏജന്സിയായ സെന്റര് ഫോര് സയന്സ് ആന്ഡ് ടെക്നോളജി ഫോര് റൂറല് ഡവലപ്മെന്റ് കോസ്റ്റ് ഫോര്ഡ് നിര്മ്മാണം ഏറ്റെടുക്കും. അഞ്ച് ക്ലാസ് മുറികളുള്ള ഒരുനില കെട്ടിടം ആദ്യഘട്ടമായി പൂര്ത്തിയാക്കി ബാക്കി ഫണ്ട് ലഭിക്കുന്ന മുറയ്ക്ക് മൂന്നുനില കെട്ടിടം നിര്മ്മിക്കാനാണ് ലക്ഷ്യമിട്ടത്. ഇതിനായി മണ്ണുപരിശോധന വരെ നടന്നെങ്കിലും പിന്നീട് ഒന്നും ഉണ്ടായില്ല. 200മീറ്റര് സിന്തറ്റിക് ട്രാക്ക് നിര്മ്മിക്കാന് സാധിക്കുന്ന വിശാലമായ മൈതാനവും സ്കൂള്വളപ്പിലുണ്ട്. ഇതൊരു മിനി സ്റ്റേഡിയം ആക്കാനുള്ള പ്രോജക്ട് പഞ്ചായത്ത് അധികൃതര്ക്ക് മുമ്ബ് നല്കിയെങ്കിലും അതും വെറുതെയായി. സംസ്ഥാന സര്ക്കാരിന്റെ നൂറുദിന പരിപാടികളില് 92 സ്കൂളുകളുടെ കെട്ടിടങ്ങള് നാടിനു സമര്പ്പിക്കുമ്ബോള് കുറ്റൂര് ഗവ.ഹയര്സെക്കന്ഡറി സ്കൂളിന്റെ കെട്ടിടം ഫ്ളക്സില് ഒതുങ്ങി. തിരഞ്ഞെടുപ്പിന് മുമ്ബ് സ്കൂള് കെട്ടിടത്തിന് ഫണ്ട് അനുവദിച്ചെന്ന് പറഞ്ഞ് അന്ന് ഭരിച്ചവര് എല്ലാവരെയും കബളിപ്പിക്കുകയായിരുന്നു. വി.ആര്. രാജേഷ് കുറ്റൂര് സ്കൂള് മുന് വികസനസമിതിയംഗം